作者：吴文英
词牌/韵律：贺新郎

paragraphs: 湖上芙蓉早。
向北山、山深雾冷，更看花好。
流水茫茫城下梦，空指游仙路杳。
笑萝障、云屏亲到。
雪玉肌肤春温夜，饮湖光、山渌成花貌。
临涧水，弄清照。
著愁不尽宫眉小。
听一声、相思曲里，赋情多少。
红日阑干鸳鸯枕，那枉裙腰褪了。
算谁识、垂杨秋袅。
不是秦楼无缘分，点吴霜、羞带簪花帽。
但殢酒，任天晓。